CELEX: 52011XG0708(04)
Language: da
Date: 2011-07-08 00:00:00
Title: Rådets konklusioner: mod moderne, lydhøre og bæredygtige sundhedssystemer

8.7.2011   
            
            
               DA
            
            
               Den Europæiske Unions Tidende
            
            
               C 202/10
            
         Rådets konklusioner: mod moderne, lydhøre og bæredygtige sundhedssystemer
   2011/C 202/04
   RÅDET FOR DEN EUROPÆISKE UNION.
   
               1.
            
            
               ERINDRER OM, at der i henhold til artikel 168 i traktaten om Den Europæiske Unions funktionsmåde (TEUF) skal sikres et højt sundhedsbeskyttelsesniveau ved fastsættelsen og gennemførelsen af alle Unionens politikker og aktiviteter; ligeledes skal Unionens indsats være et supplement til de nationale politikker og være rettet mod at forbedre folkesundheden; den skal også fremme samarbejdet mellem medlemsstaterne om folkesundhed og om nødvendigt støtte deres indsats og fuldt ud respektere medlemsstaternes ansvar for organisation og levering af sundhedstjenesteydelser og behandling på sundhedsområdet,
            
         
               2.
            
            
               ERINDRER OM Rådets konklusioner om Kommissionens hvidbog »Sammen om sundhed: en strategi for EU 2008-2013«, der blev vedtaget den 6. december 2007,
            
         
               3.
            
            
               ERINDRER OM Rådets konklusioner om de fælles værdier og principper for EU's sundhedssystemer, som blev vedtaget den 2. juni 2006 (1), herunder især de overordnede værdier universalitet, adgang til pleje af god kvalitet, lighed og solidaritet,
            
         
               4.
            
            
               ERINDRER OM Tallinncharteret om sundhedssystemer for sundhed og velstand, der blev undertegnet den 27. juni 2008 i regi af Verdenssundhedsorganisationen (WHO),
            
         
               5.
            
            
               ERINDRER OM den fælles rapport fra Europa-Kommissionen og Udvalget for Økonomisk Politik (EPC), der blev færdigbehandlet den 23. november 2010, såvel som Rådets konklusioner om den fælles rapport fra EPC og Kommissionen om sundhedssystemer i EU, som blev vedtaget den 7. december 2010,
            
         
               6.
            
            
               ANERKENDER det arbejde, der er blevet udført i Udvalget for Social Beskyttelse, og MINDER OM de målsætninger, der på Det Europæiske Råd i marts 2006 blev fastlagt inden for rammerne af den åbne koordinationsmetode vedrørende social beskyttelse og social inklusion med henblik på at sikre tilgængelig og bæredygtig sundhedspleje og langtidspleje af høj kvalitet,
            
         
               7.
            
            
               ERINDRER OM drøftelserne på sundhedsministrenes uformelle møde i Gödöllő den 4.-5. april 2011 om »Patienten og det professionelle forløb - investeringer i fremtidens sundhedssystemer«,
            
         
               8.
            
            
               ERINDRER OM Europa 2020-strategien og SER POSITIVT PÅ Kommissionens initiativ med henblik på at videreudvikle EU's pilotinnovationspartnerskab vedrørende aktiv og sund aldring og Kommissionens igangværende arbejde,
            
         
               9.
            
            
               ANERKENDER, at medlemsstaterne står over for fælles udfordringer som følge af en aldrende befolkning, ændrede behov hos befolkningen, øgede forventninger fra patienternes side, en hastig teknologispredning og voksende udgifter til sundhedspleje samt det nuværende usikre og sårbare økonomiske klima, der især skyldes den nylige globale økonomiske og finansielle krise, som gradvist begrænser de ressourcer, der er til rådighed for medlemsstaternes sundhedssystemer. Det stigende antal kroniske sygdomme udgør en af sundhedssystemernes hovedudfordringer,
            
         
               10.
            
            
               ANERKENDER, at det centrale spørgsmål altid har været at sikre lige adgang til sundhedstjenesteydelser af høj kvalitet under omstændigheder med få økonomiske eller andre ressourcer, men at det i øjeblikket er situationens omfang og hastende karakter, som ændrer sig, og som, hvis den forbliver uløst, kan blive en afgørende faktor i EU's fremtidige økonomiske og sociale landskab,
            
         
               11.
            
            
               ANERKENDER behovet for intelligent og ansvarlig innovation, herunder innovation af social og organisatorisk art, for at sikre ligevægt mellem den fremtidige efterspørgsel og billige og bæredygtige ressourcer, så alle disse udfordringer kan løses,
            
         
               12.
            
            
               OPFORDRER TIL, at sundhedssektoren får en passende rolle i gennemførelsen af Europa 2020-strategien. Investeringer i sundhed bør anerkendes som en faktor, der bidrager til økonomisk vækst. Sundhed er en værdi i sig selv, men også en forudsætning for økonomisk vækst,
            
         
               13.
            
            
               UNDERSTREGER, at der med henblik på etableringen af moderne, lydhøre, effektive og finansielt bæredygtige sundhedssystemer, der giver alle lige adgang til sundhedstjenesteydelser, uden at dette berører forhandlingerne om de fremtidige finansielle overslag, kan anvendes ressourcer fra EU's strukturfonde, der supplerer finansieringen af sundhedssektorudviklingen i støtteberettigede regioner i medlemsstaterne, herunder bl.a. kapitalinvesteringer, navnlig fordi:
               
                           —
                        
                        
                           det er særdeles vigtigt at opnå social samhørighed, udjævne større uligheder og fjerne alvorlige sundhedsmæssige forskelle i og mellem medlemsstaterne,
                        
                     
                           —
                        
                        
                           udviklingen af »nye generationer« af sundhedsplejestrategier kræver tilstrækkelig finansiering for at fremme en omstilling af sundhedssystemerne og opnå en ny balance i investeringerne hen imod nye og bæredygtige plejemodeller og -faciliteter,
                        
                     
         
               14.
            
            
               UNDERSTREGER, at det er fundamentalt afgørende med effektive investeringer i fremtidens sundhedssystemer, som bør måles og overvåges af de respektive medlemsstater,
            
         
               15.
            
            
               ANERKENDER betydningen af evidensbaserede politikudformnings- og beslutningsprocesser, der er støttet af hensigtsmæssige sundhedsinformationssystemer,
            
         
               16.
            
            
               ANERKENDER, at der i Den Europæiske Union er behov for at dele viden om sundhedssystemers modernisering og om nye tilgange til sundhedspleje,
            
         
               17.
            
            
               ANERKENDER, at sundhedsfremme og sygdomsforebyggelse er nøglefaktorer for sundhedssystemernes langsigtede bæredygtighed,
            
         
               18.
            
            
               UNDERSTREGER, at den centrale forudsætning for at drive moderne, dynamiske sundhedssystemer er, at der findes et tilstrækkelig stort og veluddannet sundhedspersonale i alle medlemsstater, og at hver medlemsstat bør opfylde sine behov og efterleve WHO's globale adfærdskodeks om international rekruttering,
            
         
               19.
            
            
               UNDERSTREGER behovet for at gå sammen og indlede et mere koordineret samarbejde på EU-niveau for at støtte medlemsstater, hvor dette er nødvendigt, med at sikre, at deres sundhedssystemer opfylder fremtidige udfordringer, baseret på resultaterne fra nationale initiativer og EU-initiativer samt aktiviteter udført af mellemstatslige organisationer, f.eks. Organisationen for Økonomisk Samarbejde og Udvikling (OECD) og WHO,
            
         
               20.
            
            
               UNDERSTREGER, at sundhedsministrene spiller den førende rolle, når det gælder om at udvikle og gå videre med effektive sundhedspolitisk orienterede tilgange for at kunne tackle de makroøkonomiske og sundheds- og samfundsmæssige udfordringer, herunder i forbindelse med den aldrende befolkning, og sikre fremtidige strategier for sundhedssektoren på lang sigt med særlig vægt på sundhedssektorinvesteringer og strategier for menneskelige ressourcer,
            
         
               21.
            
            
               OPFORDRER medlemsstaterne til
               
                           —
                        
                        
                           at styrke deres tilsagn om at spille en aktiv rolle hvad angår udvikling af effektive sundhedspolitisk orienterede tilgange for i passende omfang at tackle makroøkonomiske udfordringer og sundheds- og samfundsmæssige udfordringer,
                        
                     
                           —
                        
                        
                           at sikre, at sundhed vægtes tilstrækkeligt i de nationale reformprogrammer, som medlemsstaterne fremlægger i forbindelse med Europa 2020-strategien,
                        
                     
                           —
                        
                        
                           at ændre synet på sundhedspolitikken, så den bliver mere synlig, når makroøkonomiske spørgsmål står på spil, og ændre den, så den i stedet for at blive betragtet som blot endnu en udgiftspost anerkendes som en faktor, der bidrager til økonomisk vækst,
                        
                     
                           —
                        
                        
                           at overveje innovative tilgange og sundhedsplejemodeller som svar på udfordringerne og udvikle fremtidige strategier for sundhedssektoren på lang sigt med særlig vægt på effektive investeringer i sundhedssektoren og i menneskelige ressourcer med det formål at overgå fra et hospitalscentreret system til integrerede plejesystemer, for derved at styrke lige adgang til pleje af høj kvalitet og fjerne uligheder,
                        
                     
                           —
                        
                        
                           yderligere at styrke sundhedsfremme og sygdomsforebyggelse på en integreret måde i overensstemmelse med tanken bag strategien for integration af sundhedsaspektet i alle politikker,
                        
                     
                           —
                        
                        
                           at stimulere sundhedsteknologiske vurderinger og sikre en mere intelligent brug af e-sundhedsløsninger, så man opnår valuta for pengene og fordele for sundheden og sundhedssystemerne,
                        
                     
                           —
                        
                        
                           at gøre mere fornuftig brug af EU's finansielle programmer, deriblandt strukturfondene, der kan bidrage til innovation i sundhedssystemerne og til at fjerne sundhedsmæssige uligheder, og som kan udløse yderligere økonomisk vækst,
                        
                     
         
               22.
            
            
               OPFORDRER medlemsstaterne og Kommissionen til
               
                           —
                        
                        
                           at indlede en refleksionsproces i regi af Folkesundhedsgruppen på Højt Plan for at identificere, hvordan man kan investere effektivt i sundhed med det formål at opnå moderne, lydhøre og bæredygtige sundhedssystemer,
                        
                     
                           —
                        
                        
                           med henblik på lanceringen af refleksionsprocessen og opfyldelse af dens mål:
                           
                                       —
                                    
                                    
                                       at anmode Folkesundhedsgruppen på Højt Plan om at styre refleksionsprocessen, fastlægge dens køreplan og udvikle retningslinjer for den,
                                    
                                 
                                       —
                                    
                                    
                                       at anmode Folkesundhedsgruppen på Højt Plan om at føre en løbende dialog med Udvalget for Økonomisk Politik og Udvalget for Social Beskyttelse,
                                    
                                 
                                       —
                                    
                                    
                                       at lette medlemsstaternes adgang til uformel og uafhængig rådgivning fra eksperter inden for politikområder, der er relevante for denne refleksionsproces,
                                    
                                 
                     
                           —
                        
                        
                           at lade navnlig følgende mål indgå i denne refleksionsproces:
                           
                                       —
                                    
                                    
                                       sundhed skal vægtes tungere i forbindelse med Europa 2020-strategien og processen omkring det europæiske halvår,
                                    
                                 
                                       —
                                    
                                    
                                       deling og analyse af erfaringer og god praksis for at opbygge succesfaktorer med henblik på effektiv brug af strukturfondene til sundhedsinvesteringer,
                                    
                                 
                                       —
                                    
                                    
                                       deling af erfaringer, god praksis og ekspertise med hensyn til at forstå og reagere hensigtsmæssigt på samfundets voksende og ændrede sundhedsbehov, navnlig som følge af den aldrende befolkning, samt effektiv udformning af sundhedssektorinvesteringer,
                                    
                                 
                                       —
                                    
                                    
                                       samarbejde om at måle og overvåge, hvor effektive sundhedsinvesteringerne er,
                                    
                                 
                                       —
                                    
                                    
                                       hensyntagen til de programmer og data og den viden, dokumentation og ekspertise, der findes i EU, i mellemstatslige organisationer, navnlig WHO og OECD, samt i medlemsstaterne, så der ikke sker nogen overlapning af indsatsen.
                                    
                                 
                     
         
               23.
            
            
               OPFORDRER Kommissionen til
               
                           —
                        
                        
                           at støtte medlemsstaterne med at tage initiativ til og gennemføre refleksionsprocessen,
                        
                     
                           —
                        
                        
                           at støtte refleksionsprocessen gennem passende foranstaltninger, herunder ved at lette adgangen til uformel og uafhængig rådgivning fra eksperter fra forskellige sektorer, der på anmodning kan gives til medlemsstater og/eller Folkesundhedsgruppen på Højt Plan,
                        
                     
                           —
                        
                        
                           at tildele sundhedssektoren en passende rolle i gennemførelsen af Europa 2020-strategien og støtte løbende opfølgningsdrøftelser i medlemsstaterne om status,
                        
                     
                           —
                        
                        
                           at understrege den vigtige økonomiske rolle, som sundhedssektoren spiller, så sundhed ikke længere blot betragtes som endnu en udgiftspost, men anerkendes som en faktor, der bidrager til økonomisk vækst,
                        
                     
                           —
                        
                        
                           at give medlemsstaterne effektive redskaber og metoder til at vurdere sundhedssystemernes resultater,
                        
                     
                           —
                        
                        
                           at fremme nye måder at støtte medlemsstaterne på, så de kan løse deres fremtidige behov for sundhedsinvesteringer,
                        
                     
                           —
                        
                        
                           løbende at forelægge Rådet rapporter, der kan bidrage til refleksionsprocessen, idet den første rapport fremlægges ved udgangen af 2012.
                        
                     
         
      (1)  EUT C 146 af 22.6.2006, s. 1.